ព្រះរាជាណាចក្រកម្ពុជា

ជាតិ សាសនា ព្រះមហាក្សត្រ

3



អនុស្សរណៈនៃការយោគយល់គ្នា

រវាង

គណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស

និង

អង្គការឆាលហ្វាន កម្ពុជា

ស្តីពី

សហគមន៍កុមារមេត្រី ប្រឆាំងនឹងការជួញដូរកុមារ
និងធ្វើចំណាកស្រុកដោយគ្មានសុវត្ថិភាព

២០១៩​ -​ ២០២១

សង្ខេបគម្រោង

**ឈ្មោះអង្គការៈ** ឆាលហ្វាន កម្ពុជា

**ប្រភេទអង្គការៈ** អង្គការបរទេសក្នុងស្រុក

**អាសយដ្ឋានៈ** ផ្ទះលេខ១៤ ផ្លូវលេខ២៤០ សង្កាត់ចតុមុខ ខណ្ឌដូនពេញ រាជធានីភ្នំពេញ

**លេខទូរស័ព្ទទំនាក់ទំនងៈ (**៨៥៥) ២៣ ៩៩៧ ១១៣, (៨៥៥) ១៧ ៣១៣ ៩៤៨

**អ៊ីម៉ែលៈ** **info@childfund.org.kh**

**ឈ្មោះគម្រោងសកម្មភាពៈ** ការការពារកុមារ

**លេខកូដគម្រោងៈ KH06-035**

**ទីតាំងគម្រោងៈ** ស្រុករមាសហែក ខេត្តស្វាយរៀង

**ដៃគូអនុវត្តគម្រោងៈ** មជ្ឈមណ្ឌលកម្ពុជាដើម្បីការពារសិទ្ធិកុមារ (CCPCR)

**ថវិកាអនុវត្តគម្រោងៈ** 216,000.00 ដុល្លារអាមេរិក

**កាលបរិច្ឆេទចាប់ផ្តើមៈ** ថ្ងៃទី០១ ខែមករា ឆ្នាំ២០១៩

**កាលបរិច្ឆេទបញ្ចប់ៈ** ថ្ងៃទី៣១ ខែធ្នូ ឆ្នាំ២០២១

**ចំនួនបុគ្គលិកខ្មែរៈ** ៩២ នាក់

**ចំនួនបុគ្គលិកបរទេសៈ** ១នាក់

អនុស្សរណៈនៃការយោគយល់គ្នា

រវាង

គណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស

និង

អង្គការឆាលហ្វាន កម្ពុជា

ស្តីពី

សហគមន៍កុមារមេត្រី ប្រឆាំងនឹងការជួញដូរកុមារ

 និងធ្វើចំណាកស្រុកដោយគ្មានសុវត្ថិភាព

ផ្នែកទី១

បុព្វកថា

ដោយហេតុថា៖​ **គណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស** បានសំដែងនូវបំណងប្រាថ្នា ដូចមានចែងក្នុងអនុស្សរណៈ នៃការយោគយល់គ្នានេះថា **អង្គការឆាលហ្វាន កម្ពុជា**​ បានរួមចំណែកក្នុងការលើកកម្ពស់ការយល់ដឹង និងធ្វើអោយកាន់តែប្រសើរឡើងនូវការគោរពសិទ្ធិពលករទេសន្តរប្រវេសន៍កម្ពុជា​ កំពុងធ្វើការនៅក្នុង និងក្រៅប្រទេសដើម្បីការ​ពារ និងការឆ្លើយតបប្រកបដោយប្រសិទ្ធភាព។

ដោយហេតុថា៖ **អង្គការឆាលហ្វាន កម្ពុជា** និង**គណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស** តាមរយៈកិច្ចសហប្រតិបត្តិការគ្នាទៅវិញទៅមក ហើយនឹងត្រូវសហការគ្នាក្នុងការបង្ការទប់ស្កាត់ និងការឆ្លើយតបប្រកបដោយប្រសិទ្ធភាព ចំពោះការរំលោភបំពានផ្សេងៗ ការកេងប្រវ័ញ្ចកម្លាំងពលកម្ម និងអំពើជួញដូរមនុស្ស។

ដោយហេតុថា៖ ដើម្បីពង្រឹងសកម្មភាពលើកិច្ចសហប្រតិបត្តិការ ឲ្យមានប្រសិទ្ធភាពខ្ពស់ ក្នុងការបង្ការទប់ស្កាត់ ការរំលោភបំពាន និងការកេងប្រវ័ញ្ចផ្សេងៗ ទាក់ទងនឹងអំពើជួញដូរមនុស្ស និងការលើកកម្ពស់ការយល់ដឹងអំពីសុវត្ថិភាព នៃការធ្វើទេសន្តរប្រវេសន៍ការងារ **អង្គការឆាលហ្វាន កម្ពុជា** និង**គណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស** តាមរយៈយន្តការថ្នាក់ជាតិ និងថ្នាក់ក្រោមជាតិ សហការលើសកម្មភាពជាក់ស្តែងដូចខាងក្រោម៖

១) គម្រោងសកម្មភាព៖

 សហគមន៍កុមារមេត្រីប្រឆាំងនឹងការជួញដូរកុមារ និងធ្វើចំណាកស្រុកដោយគ្មានសុវត្ថិភាព ។

២)​ គោលដៅគម្រោង៖

បង្កើតសហគមន៍កុមារមេត្រីដោយបង្កើនការឆ្លើយតបទៅនឹងបញ្ហាដែលកុមារជួបប្រទះ និងប្រាកដថាកុមារទាំងអស់ ត្រូវបានការពារពីការជួញដូរកុមារ និងចំណាកស្រុកដោយគ្មានសុវត្ថិភាព រួមទាំងការរំលោភបំពានផ្សេងៗ និងការធ្វើអាជីវកម្មជួញដូរផ្លូវភេទ។

**​** ៣) ការអនុវត្តន៍សកម្មភាពគម្រោង៖

* ​**ពង្រឹងសមត្ថភាពរចនាសម្ព័ន្ធទទួលបន្ទុកកិច្ចការពារកុមារដែលមានស្រាប់ស្តីអំពីការជួញដូរកុមារ និងចំណាកស្រុកដោយគ្មានសុវត្ថិភាពៈ**
* ក្រុមផ្លូវការមានដូចជាមន្ត្រីនគរបាល គណកម្មាធិការទទួលបន្ទុកកិច្ចការនារី និងកុមារ សមាជិក​ក្រុមប្រឹក្សាឃុំ ក្លឹបយុវជន និងក្រុមប្រឹក្សាកុមារ កើនចំណេះដឹង និងជំនាញ។
* ក្រុមក្រៅផ្លូវការ (ក្រុមយុវជន និងសមាជិកជនបង្គោល) បង្កើនចំណេះដឹង និងជំនាញស្តីពីការជួញដូរកុមារ និងចំណាកស្រុកដោយគ្មានសុវត្ថិភាព។
* គ្រួសារងាយរងគ្រោះ ដែលមានកុមារក្នុងបន្ទុក ហើយមានបំណងចំណាកស្រុក ត្រូវបានធ្វើការ​កំណត់អត្តសញ្ញាណ និងរៀបចំចងក្រងជាឯកសារ។
* **បង្កើនចំណេះដឹងសមាជិកសហគមន៍ ជាពិសេស កុមារ និងយុវជន ស្តីពីការឆ្លើយតបទៅនឹងការជួញដូរកុមារ និងចំណាកស្រុកដោយគ្មានសុវត្ថិភាព នៅក្នុងឃុំគោលដៅៈ**
* ច្រកព័ត៌មានកុមារមេត្រីក្នុងសហគមន៍ត្រូវបានបង្កើត និងមានដំណើរការល្អ ដើម្បីជាកន្លែងផ្តល់ព័ត៌មានពាក់ព័ន្ធនឹងការជួញដូរកុមារ និងចំណាកស្រុកដោយគ្មានសុវត្ថិភាព។
* ប្រជាពលរដ្ឋក្នុងសហគមន៍ ជាពិសេសកុមារងាយរងគ្រោះ បានយល់ដឹងអំពីការជួញដូរកុមារ និងចំណាកស្រុកដោយគ្មានសុវត្ថិភាព។
* កុមារ និងក្រុមគ្រួសារងាយរងគ្រោះ ដែលមានបំណងធ្វើចំណាកស្រុកទទួលបានការប្រឹក្សាយោបល់ និងការណែនាំអំពីការចំណាកស្រុកដោយសុវត្ថិភាព។
* **ប្រព័ន្ធបញ្ជួនបន្ត ដើម្បីបង្ការ និងឆ្លើយតបទៅនឹងការជួញដូរកុមារ និងចំណាកស្រុក ដោយគ្មានសុវត្ថិភាពត្រូវបានបង្កើត និងមានដំណើរការល្អៈ**
* បង្កើតបណ្តាញជាមួយអង្គការ និងស្ថាប័នពាក់ព័ន្ធក្នុងការបញ្ជូនករណីបន្តសម្រាប់ការ​គាំទ្រនូវសេវាផ្សេងៗដល់កុមារ និងគ្រួសារងាយរងគ្រោះ ដោយការចំណាកស្រុកដោយគ្មានសុវត្ថិភាព។
* កិច្ចសហការជាមួយនឹងជនបង្គោលស្រ្តី និងកុមារ​ ក្រុមប្រឹក្សាឃុំ អង្គការដៃគូ និងស្ថាប័ន ផ្តល់សេវាគាំទ្រ សមាហរណកម្មកុមាររងគ្រោះ ដោយការជួញដូរ ត្រឡប់ចូលសហគមន៍វិញ។
* បញ្ហាចំណាកស្រុក និងការជួញដូរមនុស្សត្រូវបានឆ្លុះបញ្ចាំង និងឆ្លើយតបប្រកបដោយប្រសិទ្ធភាពដោយក្រុមការងារថ្នាក់ជាតិ ខេត្ត ស្រុក និងឃុំ តាមរយៈការចូលរួមពីអ្នក​ពាក់ព័ន្ធ។

ផ្នែកទី២

ការទទួលខុសត្រូវរបស់គណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស

ត្រូវទទួលខុសត្រូវដូចខាងក្រោម៖

ប្រការ១៖ អនុញ្ញាតឲ្យ **អង្គការឆាលហ្វាន កម្ពុជា** បំពេញការងាររបស់ខ្លួន ដោយអនុវត្តស្របទៅតាមច្បាប់នៃព្រះរាជាណាចក្រកម្ពុជា។

ប្រការ២៖ សម្របសម្រួលដល់**គណៈកម្មាធិការរាជធានី-ខេត្តប្រយុទ្ធប្រឆាំងអំពើជួញដូរមនុស្ស** ក្នុងការចូលរួមសហការជាមួយ**អង្គការឆាលហ្វាន កម្ពុជា** និងសកម្មភាពនានា របស់ក្រុមជួយខ្លួនឯង ដើម្បីអោយយល់កាន់តែច្បាស់ពីស្ថានភាព នៅថ្នាក់មូលដ្ឋាន និងរាយការណ៍ពីព័ត៌មានដែលទទួលបានជូន**គណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស** ។

​ប្រការ៣៖ ធានាការចែករំលែកនូវបទពិសោធន៍នានា និងសមិទ្ធផល ការងារដែលទទួលបានទាំងនៅថ្នាក់ជាតិ និងថ្នាក់ក្រោមជាតិ ជាប្រយោជន៍ក្នុងការសម្របសម្រួលដល់ការជំរុញ និងបង្កើតឲ្យមានប្រសិទ្ធភាពការងារ ជុំវិញការងារបង្ការទប់ស្កាត់ ការរំលោភបំពានផ្សេងៗ ការកេងប្រវ័ញ្ចកម្លាំងពលកម្ម និងការជួញដូរមនុស្ស និងកិច្ចការពារសិទ្ធិពលករទេសន្តរប្រវេសន៍។

ផ្នែកទី៣

ការទទួលខុសត្រូវរបស់អង្គការឆាលហ្វាន កម្ពុជា

ប្រការ៤៖ **អង្គការឆាលហ្វាន កម្ពុជា** គ្រប់គ្រងថវិកាដោយអង្គការឆាលហ្វានអូស្រ្តាលី ដើម្បីបម្រើ​​ដល់ការអនុវត្តសកម្មភាពរបស់គម្រោងឲ្យមានប្រសិទ្ធភាពចំគោលដៅ និងត្រូវគោរពឲ្យបានខ្ជាប់​ខ្ជួននូវច្បាប់ និងបទបញ្ញតិទាំងឡាយ របស់ព្រះរាជាណាចក្រកម្ពុជា និងមិនអនុញ្ញាតឲ្យភ្នាក់ងាររបស់ខ្លួនមានការចូលរួម នូវរាល់សកម្មភាពទាំងឡាយណា ដែលអាចប៉ះពាល់ដល់សុវត្ថិភាព ស្ថិរភាព និងសណ្តាប់ធ្នាប់សង្គម ឬសកម្មភាពដទៃទៀត ដែលអាចបង្កអន្តរាយដល់សន្តិសុខជាតិ ឯកភាពជាតិ​ វប្បធម៌ និងប្រពៃណីរបស់ប្រជាជនកម្ពុជា ។

ប្រការ៥៖ **អង្គការឆាលហ្វាន កម្ពុជា** ប្រតិបត្តិនូវរាល់សកម្មភាពមនុស្សធម៌ ជួយដល់ការការពារទេស​ន្តរប្រវេសន៍ការងារ ស្របតាមផែនការសកម្មភាព និងគោលនយោបាយរបស់ខ្លួនដោយប្រកាន់ខ្ជាប់នូវគោលការណ៍ នៃកិច្ចសហប្រតិបត្តិការឲ្យស្របតាមច្បាប់។

ប្រការ៦៖ **អង្គការឆាលហ្វាន កម្ពុជា** ត្រូវពង្រឹងភាពជាដៃគូ រវាង**គណៈកម្មាធិការជាតិប្រយុទ្ធប្រឆាំង អំពើ​ជួញដូរមនុស្ស** រាល់ការធ្វើសកម្មភាព ត្រូវផ្តល់ព័ត៌មានដល់គោលដៅរបស់ខ្លួនដើម្បីសម្របសម្រួលដល់ការផ្លាស់ប្តូរព័ត៌មាន រវាងថ្នាក់ជាតិ និងថ្នាក់មូលដ្ឋាន ពាក់ព័ន្ធនឹងអំពើជួញដូរមនុស្ស និងការធ្វើទេសន្តរប្រវេសន៍ដោយសុវត្ថិភាព ព្រមទាំងមានរបាយការណ៍ប្រចាំឆមាសជូន **គណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស** រួមមានសកម្មភាពដែលបានអនុវត្ត សមិទ្ធផល និងបញ្ហាប្រឈមនានាដែលបានជួបប្រទះ ។

ប្រការ៧៖ **អង្គការឆាលហ្វាន កម្ពុជា** ចូលរួមតែសកម្មភាពជួយដល់ពលករទេសន្តរប្រវេសន៍ដែលបាន​​ទទួលការសហការជាមួយ**គណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស** ដើម្បី​ជាប្រយោជន៍ជួយដល់ពលករតែប៉ុណ្ណោះ ។ ជៀសវាងដាច់ខាតពីសកម្មភាពបង្កើតប្រាក់ចំ​ណូល និងចំណេញ និងសកម្មភាពនយោបាយ ដែលមិនបម្រើដល់គោលដៅមនុស្សធម៌ និងការជួយដល់ពលករទេសន្តរប្រវេសន៍ដូចដែល **អង្គការឆាលហ្វាន កម្ពុជា** បានប្រកាស។

ប្រការ៨៖ **អង្គការឆាលហ្វាន កម្ពុជា** ត្រូវជូនដំណឹងជាលាយលក្ខណ៍អក្សរដល់ **គណៈកម្មាធិការជាតិ​ប្រយុទ្ធប្រឆាំងអំពើជួញដូរមនុស្ស** ស្តីពីការផ្លាស់ប្តូរណាមួយ ទាក់ទងនឹងអាសយដ្ឋាន អ្នកតំណាង និងនាយកគម្រោងដែលបានចាត់តាំង ។

ផ្នែកទី៤

អវសាន្តបញ្ញតិ

ប្រការ៩៖ រាល់វិវាទរវាង **គណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស** និង**អង្គការ ឆាល​ហ្វាន ​កម្ពុជា** ទាក់ទងទៅនឹងការអនុវត្ត ឬការបកស្រាយអនុស្សរណៈនេះ នឹងត្រូវបានដោះស្រាយតាមរយៈការចរចាដោយសន្តិវិធីរវាងភាគីទាំងពីរ។

ប្រការ១០៖ អនុស្សរណៈនៃការយោគយល់គ្នានេះ អាចបញ្ចប់ដោយភាគីណាមួយក៏បាន គឺបន្ទាប់ពី៦០ថ្ងៃ ដែលភាគីនោះផ្តល់សេចក្តីជូនដំណឹងជាលាយលក្ខណ៍អក្សរបញ្ជូនទៅភាគីម្ខាងទៀត ។

ប្រការ១១៖ អនុស្សរណៈនេះចូលជាធរមាននៅពេលដែលភាគីទាំងពីរចុះហត្ថលេខា និងមាន សុពលភាព រយៈពេល៣ឆ្នាំ ហើយនឹងត្រូវបន្តសុពលភាព ដោយមានការយល់ព្រមពីភាគីទាំងពីរ។

ប្រការ១២៖ អនុស្សរណៈនេះធ្វើឡើងជាភាសាខ្មែរ (ចំនួនពីរច្បាប់) ដែលមានតម្លៃស្របតាមផ្លូវច្បាប់ ។

 ថ្ងៃ..........................ខែ................ឆ្នាំកុរ ឯកស័ក ព.ស២៥៦២

 រាជធានីភ្នំពេញ, ថ្ងៃទី............ខែ................ឆ្នាំ២០១៩

 ​​​ តំណាងគណៈកម្មាធិការជាតិ តំណាងអង្គការឆាលហ្វាន កម្ពុជា

 ប្រយុទ្ធប្រឆាំងអំពើជួញដូរមនុស្ស នាយកអង្គការឆាលហ្វាន កម្ពុជា

 អនុប្រធានអចិន្ត្រៃយ៍

 លោកជំទាវ ជូ ប៊ុនអេង ប្រាស្សាន វើម៉ា